Joachim Lang

Joachimas Langas (vok. Joachim Lang; g. 1940 m. spalio 22 d. Miunchene) – vokiečių teisininkas, teisėtyrininkas mokestininkas, Kelno universiteto (KU) profesorius, KU Teisės fakulteto Mokesčių teisės instituto direktorius, Kelno mokesčių teisės mokyklos atstovas.

Biografija

Nuo 1960 m. iki 1965 m. Joachim Lang studijavo teisę Miuncheno universitete (dėstė profesorius – Karl Larenz, kurio Metodų teorija įtakojo Lango darbus). Po teisės referendariato ir Antrojo valstybinio egzamino Bavarijoje kurį laiką dirbo akcinės bendrovės koncerno Teisės departamento teisininku. Nuo 1970 m. Šiaurės Reino-Vestfalijos mokesčių inspekcijos tarnautojas, nuo 1972 m. Vokietijos federalinės finansų ministerijos tarnautojas. Tarnybos metu J. Lang parašė ir apgynė savo disertaciją tema „Mokestinių nuolaidų sistematizavimas“ (vok. Systematisierung der Steuervergünstigungen). Nuo 1974 m. Kelno universiteto habilitantas (vadovas – prof. Klaus Tipke), iki 1982 metų KU TF Mokesčių teisės instituto asistentas. 1982 m. apgynė teisės mokslų habilitaciją „Gyventojų pajamų mokesčio apmokestinimo bazė“ (vok. Die Bemessungsgrundlage der Einkommensteuer). Joje esančias ištraukas dėl šeimos apmokestinimo 1982 m. VFR Konstitucinis Teismas citavo bei jomis rėmėsi šeimos teisės byloje dėl sutuoktinių atskyrimo.
Darmštadto aukštosios technikos mokyklos dėstytojas, nuo 1988 m. KU Teisės fakulteto Mokesčių teisės instituto direktorius (pirmtakas – mokytojas Tipke). Čia dėstydamas plėtojo Klauso Tipkės „Sistematinius mokesčių teisės apmatus“ (vok. Systematischen Grundriß des Steuerrechts), Vokietijoje tapusius neginčijamu klasikiniu mokesčių teisės vadovėliu (vad. „Tipke/Lang“). Joachimo Lango mokiniai – Roman Seer, Johanna Hey, Joachim Englisch, Hans-Ulrich Herrnkind.
Langas iki 2006 m. greta direktoriavimo buvo dalykinio žurnalo „Mokesčiai ir ūkis“ (Steuer und Wirtschaft) leidėjas (žurnalas pasitarnavo moksline tribūna ir moksliniu pagrindu visiems mokesčių mokslams). Nuo 2006 m. emeritas (pasekėja – prof. Johanna Hey, Diuseldorfo Teisės fakulteto mokesčių teisės profesorė), KPMG išorinis patarėjas (angl. Of-Counsel) Kelne. Iki 1999 m. Vokietijos teisininkų mokestininkų bendrijos (vok. Deutsche Steuerjuristische Gesellschaft) pirmininkas.
Mokslinių interesų sritys – mokesčių sisteminimas, mokesčių reforma. Dar 1985 m. pateikė reformų projektą dėl bendrųjų Gyventojų pajamų mokesčių įstatymo nuostatų apmokestinimo srityje, jas išdėstydamas kelis kartus trumpiau bei glausčiau nei buvo galiojančioje įstatymo redakcijoje.
1993 m. VFR finansų ministerijos užsakymu parengė 1700 paragrafų Mokesčių kodeksą, apimantį visas mokesčių rūšis, turėjusiu pasitarnauti modeliniu įstatymu Rytų Europos šalyse. Šiame kodekse Langas įkūnijo Kelno mokesčių teisės mokyklos ir šiuolaikinio finansų mokslo tyrimų rezultatus. Projektas įtakojo įvairių valstybių mokestinę teisėkūrą, įgyvendintas Kroatijoje.
Nuo 2004 m. Berlyno Rinkos ekonomikos fondo (Stiftung Marktwirtschaft) inicijuotos Vokietijos mokesčių kodekso komisijos (joje – apie 70 ekspertų iš verslo, mokslo, politikos) pirmininkas. Parengtas vad. „Kelniškasis gyventojų pajamų mokesčių kodekso projektas“ (Kölner Entwurf eines Einkommensteuergesetzes).